ผ้าป่าธุรกิจ (3)
โดย...ต้นหลิว
20 เม.ย. 2558

โดย...ต้นหลิว
เมื่อสัปดาห์ที่แล้ว เราคุยกันถึงการระดมทุนรูปแบบเพียร์ทูเพียร์ (P2P) ที่แพร่หลายอย่างมากในจีน จนอาจเรียกว่าเป็นตลาดการระดมทุน P2P ที่ใหญ่ที่สุดในโลกไปแล้ว แต่ปัจจุบันนี้การระดมทุนคราวด์ฟันดิ้งแบบอื่นๆ ก็ทยอยเปิดในจีนมากขึ้น โดยเฉพาะที่กำลังมาแรงอย่างอิควิตี้ คราวด์ฟันดิ้ง (Equity Crowdfunding) ที่ให้ผลตอบแทนเป็นหุ้น และทางการจีนเพิ่งอนุญาตไปเมื่อปี 2557 ที่ผ่านมา
ที่บอกว่ามาแรง ก็เพราะว่ารูปแบบนี้ (รวมถึง P2P) ค่อนข้างจะตรงกับจริตและเศรษฐกิจสังคมจีน ที่กำลังเกิดชนชั้นกลางและเศรษฐีใหม่อย่างรวดเร็ว พวกเขาสามารถรับแนวคิดของตะวันตกได้มากขึ้น แต่ก็ต้องการผลตอบแทนที่คุ้มค่าเช่นกัน การได้เป็นหุ้นซึ่งเท่ากับลงทุนกับอนาคตของเหล่าสตาร์ทอัพ จึงน่าสนใจมากกว่าคราวด์ฟันดิ้งแบบการบริจาค (Donation Based) และแบบที่ให้สิ่งของหรือสิทธิประโยชน์ตอบแทน (Reward Based) ที่เริ่มกันในจีนไปแล้วก่อนหน้านี้ 
จากการสำรวจของบริษัท ไอรีเสิร์ช คอนซัลติง พบว่าในปีที่แล้วตลาดอิควิตี้ คราวด์ฟันดิ้งจีนมีขนาดถึง 440 ล้านหยวนในเวลาไม่ถึงปี  โดยกระจายตามเมืองใหญ่ เช่น กรุงปักกิ่ง นครเซี่ยงไฮ้ กว่างตง เจ้อเจียง และเมืองชายฝั่งตะวันออก
ที่ฮือฮาที่สุดก็คือ การเข้ามาเล่นของบริษัท เจดี (JD) ซึ่งเป็นอีคอมเมิร์ซรายใหญ่ที่สุดอันดับ 1 ในจีน รองจากอาลีบาบา เพราะเพียงรอบเปิดตัวในเดือน มี.ค.ที่ผ่านมา ก็มีนักลงทุนแห่เข้าไปลงทะเบียนถึงเกือบ 2 หมื่นคน เพราะเว็บนี้เข้ามาเล่นแบบครบวงจร คือไม่ใช่ทำหน้าที่เว็บกลางเท่านั้น แต่ยังเพิ่มบทบาทพี่เลี้ยงเข้าไปด้วย ด้วยการเปิดเทรนนิ่งให้สตาร์ทอัพ และเปิดพื้นที่ให้วางจำหน่ายสินค้าในเว็บค้าปลีกของเจดีมอลล์ได้อีกด้วย โดยเจดีจะหักหุ้นจำนวนหนึ่งเมื่อสตาร์ทอัพนั้นๆ ได้รับเงินสนับสนุนจากนักลงทุน
เห็นเป็นสตาร์ทอัพอย่าเพิ่งนึกว่าเขาจะขอทุนกันแค่เป็นแสน เพราะอย่างที่เคยบอกไปว่าต้องเป็นธุรกิจที่ขายไอเดียหรือนวัตกรรม ไม่ใช่ซื้อของมาขายไป บริษัทหลายรายจึงระดมทุนมากชนิดที่ธนาคารอาจไม่กล้าปล่อย เช่น บริษัท ธันเดอร์โรบอท ที่ทำโน้ตบุ๊กเพื่อคอเกมโดยเฉพาะ ซึ่งตั้งเป้าระดมทุนถึง 13 ล้านหยวน (ราว 67 ล้านบาท)  
การเปิดช่องระดมทุนรูปแบบใหม่นี้ จะช่วยเปลี่ยนโฉมเศรษฐกิจจีนในระยะกลาง-ระยะยาวหลังจากนี้ไป ซึ่งจะมีพัฒนาการด้านนวัตกรรม ยกระดับธุรกิจ ตอบโจทย์ที่จีนไม่อาจอยู่ในฐานะโรงงานผลิตสินค้าราคาถูกของโลกได้ตลอดไป